αγαθηι τυχηι. επι στεφανηφορου πασικλειους μηνος ανθεστηριωνος ταδε ωμολογησαν και συνεθεντο μιλησιοι και πιδασεις υπερ μεν του δημου του μιλησιων οι πρυτανεις και οι ειρημενοι επι τηι φυλακηι και οι αποδειχθεντες συνεδροι μιννιων λεωδαμαντος θεογενης λεωδαμαντος πολυξενος μελησιππου μενεστρατος αναξιλεω ηρωιδης ζηνωνος αντιγονος εκαταιου μυρμηξ εκαταιου ηρωιδης μιννιωνος φιλισκος λυσιμαχου δημητριος αρτεμωνος υπερ δε του δημου του πιδασεων οι πεμφθεντες υφ αυτων αυτοκρατορες πρεσβευται μενεξενος αριστεου δημητριος πολιτου αρτεμων μενιππου μελανθος πολιτου ερμιας πολιτου μελανθιος πολιτου μενεσθευς αριστεου αισων ερμιου πολιτης ερμιου πολιτης μενιππου ειναι πιδασεις μιλησιων πολιτας και τεκνα και γυναικας οσαι αν ωσιν φυσει πιδασιδες η πολεως ελληνιδος πολιτιδες παραδουναι δε επι το βουλευτηριον των ονοματων αναγραφην τους αιρεθεντας υπο μιλησιων ανδρας και μετειναι τοις ονομασιν και ανενεχθεισιν ιερων και αρχειων και των αλλων ων και τοις λοιποις μετεστι μιλησιοις πεμπειν δε μιλησιους εις πιδασα τον λαχοντα των πολιτων φρουραρχον και φρουρους οσους αν ικανους ειναι φαινηται και προνοειν οπως τα τειχη επισκευαζηται και κατα χωραν μενηι και της φυλακης επιμελεισθαι καθοτι αν κρινωσι συμφερειν. των δε εκφοριων των γινομενω[ν] εν τηι χωραι τηι πιδασεων το μεν ελαιον ειναι επιτελες των τελων ων και μιλησιοι τιθεασιν. των δε αλλων τελειν χαλκουν εφ ετη πεντε αρχοντος στεφανηφορου φιλιδου και των κτηνων των ισταμενω[ν] εν τηι πιδασιδι οσα εστιν πιδασεων των εμ πιδασοις κατοικουντων και ζμηνων το ισον [ε]φ ετη τρια αρχοντος του αυτου στεφανηφορου διελθοντος δε του προειρημενου χρονου τελειν εις μιλητον πιδασεις τα αυτα τελη καθοτι αν και οι λοιποι μιλησιοι τελωνωνται. δουναι δε τον δημον τον μιλησιων πιδασευσιν τοις κατωικηκοσιν και ενμεμενηκοσιν μεχρι του νυν χρονου εμ πιδασοις η τηι χωραι τηι πιδασεων οικησεις εις κλινων λογον τριακοσιων και ενενηκοντα. νεμεσθαι δε πιδασεις τας τε υπαρχουσας ιερας κτησεις και δημοσιας και αν τινες αλλαι προσγινωνται τοις θεοις η τωι δημωι πεντε μεν ετη αρχοντος στεφανηφορου φιλιδου τελουντας των εκφοριων χαλκου[ν] διελθοντος δε του προειρημενου χρονου τα ισα τελη οσα και μιλησ[ιοι] φερουσιν. του δε εν τοις ιεροις ορεσιν τοις περιωρισμενοις γινομενο[υ] σιτου τελειν αυτους διελθοντων των πεντε ετων εκατοστην εις τον αει χρονον. ειναι δε πιδασεων τους προσγραφησομενους ατελεις λειτουργιων εφ ετη δεκα αρχοντος στεφανηφορου φιλιδου. εγδικησαι δε τον δημον τομ μιλησιων και περι της χωρας της αποκαθεσταμενης αυτοις υπο των στρατηγων εαν τις γιν[η]ται διακρισις. συγκεχωρησθαι δε πιδασεων τοις προσγραφησομενοις προς το πολιτευμα και ενεκτημενοις εν τηι ευρωμιδι εισαγειν απο του γεινομενου οινικου γενηματος εν ταις ιδιαις κτησεσιν εως πλειστων μετρητων χιλιων απο μηνος ποσιδεωνος του επι φιλιδου τελουσιν ελλιμενιον χαλκουν εις τον αει χρονον απογραψαμενων επι το της βουλης αρχειον των ενεκτημενων εν τηι ευρωμιδι. κατασκευασαι δε μιλησιους οδον εκ της πιδασιδος ζυγιοις πορευτην εις ιωνιαν πολιν. μετεχειν δε πιδασεων και τους πεπολιτογραφημενους προτερον των αυτων πασ[ιν] πιδασευσιν πλην της ατελειας των λειτουργιων. υπαρχειν δ[ε] και ταλλα τα κατακεχωρισμενα εν τωι ψηφισματι τωι γραφεντι περι τω[ν] ανηκοντων εις την συμπολιτειαν κυρια και συντελεισθαι αυτα καθο[τι] συγκεχωρηται προσφερομενων πιδασεων πολιν τε και χωραν και τα[ς] [ε]κ τουτων προσοδους. ορκισατω δε ο στεφανηφορος μετα του ιεροκηρυκος [τ]ους τε ηκοντας εκ πιδασεων πρεσβευτας και τους πρυτανεις και του[ς] ειρημενους επι τηι φυλακηι και τους κεχειροτονημενους συνεδρους τον ορκον τονδε εμμενω τοις ωμολογημενοις και αναγεγραμμενοις [εις] τον αει χρονον και ου παραβησομαι τεχνηι ουδεμιαι ουδε μηχανηι ουδε α[λλ]ωι παραβαινοντι την συνθηκην επιτρεψω και εαν τινα αλλον πυν[θα]νωμαι αιρουμενον παραβαινειν τας ομολογιας ουκ επιτρεψω κατα δυναμιν την εμην αλλα δηλωσω τηι βουληι και τωι δημωι. ταυτα αληθη νη την εστιαν τημ βουλαιαν και τους αλλους θεους. και μοι ευορκουντι μεν ευ ειη ει δε εφιορκοιην εξωλης ειην και αυτος και ταμα. ομοσαι δε εμ πιδασοις και τους αλλους πιδασεις τους οντας επιδημους και εν ηλικιαι υπαρχοντας τον αυτον ορκον προσομνυντας και τους κατεχοντας αυτων την πολιν θεους. οποτεροι δε αν μη εμμεινωσιν τοις εν τηιδε τηι συνθηκηι κατακεχωρισμενοις αδικους τε ειναι αυτους των θεων ους ομωμοκασιν και αποτεισαι τους μη εμμειναντας τοις εμμεινασιν ταλαντα τριακοντα.
Milet I 3, 149